Movenpick ร้านไอศกรีมพรีเมี่ยมจากประเทศสวิสเซอร์แลนด์ สำหรับคนไทยอาจจะยังไม่ค่อยรู้จักกันเท่าไหร่ ไม่แน่ใจว่าสาขานี้เป็นสาขาแรกและสาขาเดียวในไทยหรือเปล่านะคะ แต่ยังไม่เคยเห็นที่ไหน ใครมีข้อมูลแปะข้อมูลได้นะคะ ส่วนรสชาติได้ลองแล้วต้องบอกเลยว่าเป็นไอศกรีมที่อร่อยมากอีกยี่ห้อนึงเลย แต่ราคาก็แพงมากเช่นกัน

พิกัดร้านตั้งอยู่ชั้น 7 ของห้างเซ็นทรัลเวิลด์ ฝั่ง Zen (เยื้องกับร้านพันโคม) ตัวร้านตกแต่งด้วยสีขาวดำสลับแดง ดูเรียบแต่หรูหรา มีที่นั่งอยู่เยอะพอสมควรค่ะ คนไม่พลุกพล่านเท่าไหร่ อาจเป็นเพราะราคาแพงด้วยค่ะ

ไอศกรีมของทางร้านมีให้เลือกหลายรสชาติ ราคาขายสกู๊ปละ 130฿. นอกจากนี้ยังมี special menu ที่มาพร้อมกับวาฟเฟิ้ลและกาแฟร้อน จัดเป็นเซตไว้แล้วค่ะ ก่อนสั่งขอชิมกับพนักงานก่อนได้ค่ะ 

- Swiss Chocolate & Creme Brulee (260฿)
สามารถเลือกแบบของโคนไอศกรีมได้ค่ะ ทางร้านมีโคนอยู่ 2 แบบ ดาวเลือกโคนแบบตะกร้าพร้อมกับไอศกรีม 2 รสชาติ Swiss Chocolate เข้มข้นมากๆ ได้รสชอคโกแลตเต็มปากเต็มคำ ในเนื้อไอศกรีมมีชอคโกแลตเป็นแผ่นๆผสมอยู่ด้วยเยอะมาก ส่วน Creme Brulee รสออกนมๆหน่อย มีกลิ่นชีสเบาๆ หวานไม่มาก ส่วนโคนวาฟเฟิ้ลเป็นโคนกลิ่นอัลมอนด์ กลิ่นหอม กรอบอร่อยสุดๆ ชอบโคนร้านนี้มากค่ะ

สรุปแล้วเป็นร้านไอศกรีมที่อร่อย สมควรมาโดนสักครั้ง ราคาแอบแรงไปหน่อยแต่รสชาติอร่อยคุ้มค่ากับเงินที่จ่ายไปค่ะ